# ΑΣ ΓΙΝΟΥΜΕ ΕΝΣΥΝΑΙΣΘΗΤΟΙ/ΕΣ

**Επισκόπηση Μαθήματος**

Το μάθημα «Ας γίνουμε Ενσυναίσθητοι/ες» εξερευνά τα φαινόμενα της σχολικής βίας και του εκφοβισμού. Έχει σκοπό να βοηθήσει τα παιδιά να κατανοήσουν το υπόβαθρο των φαινομένων και να αντιληφθούν το μέρος της ευθύνης που αναλογεί σε κάθε μέλος της σχολικής κοινότητας να γνωρίζει τι σημαίνει σχολική βία, ποιες είναι οι συνέπειες, και τι μπορεί να κάνει το ίδιο ώστε να συμβάλλει στην αποτελεσματική αντιμετώπισή της.

Στο πλαίσιο αυτό τα παιδιά θα αντιληφθούν ότι το φαινόμενο είναι πολυσύνθετο και αφορά το σύνολο της σχολικής κοινότητας- από την άποψη ότι οι ρόλοι που μπορεί κάθε φορά να έχουν (θύτης, θύμα, θύτης-θύμα, μάρτυρας, μάρτυρας-θύμα, κοκ.) είναι εναλλασσόμενοι. Με βάση αυτό, θα εξετάσουν στρατηγικές και πρακτικές που ένα ενταξιακό σχολείο οφείλει να αναπτύσσει για την καλύτερη διαχείριση των παιδιών - θυμάτων αλλά των παιδιών - θυτών.

Το συγκεκριμένο μάθημα αναπτύχθηκε από το ΔΗΜΟΤΙΚΟ ΣΧΟΛΕΙΟ ΒΟΡΟΚΛΗΝΗΣ ως μέρος του έργου «Προάγοντας την Ψηφιακή Πολιτειότητα στο Δημοτικό Σχολείο» στο πλαίσιο του χρηματοδοτούμενου προγράμματος ERASMUS+.

**Στόχοι Μαθήματος**

● Να μάθουν τι είναι η σχολική βία και ο εκφοβισμός και να ενημερωθούν για τις μορφές τους. ● Να μάθουν να αναγνωρίζουν περιστατικά σχολικής βίας μέσα από παραδείγματα ● Να μελετήσουν γραφικές αναπαραστάσεις δεδομένων (πληροφοριακά γραφήματα / infographics) και αφίσες, για να συλλέξουν πληροφορίες σχετικά με αυτά τα φαινόμενα ● Να αναλύσουν τους κώδικες και τη δομή των γραφικών αναπαραστάσεων δεδομένων ως προς τη μορφή, το περιεχόμενο και την αποτελεσματικότητά τους ● Να κατανοήσουν πώς η οπτική γλώσσα επηρεάζει τα μηνύματα των μέσων ● Να αναπτύξουν δεξιότητες για παραγωγή γραφικών παραστάσεων δεδομένων ● Να αξιοποιήσουν τις γνώσεις που θα πάρουν για να ευαισθητοποιήσουν την υπόλοιπη σχολική κοινότητα.

**Βασικό λεξιλόγιο**

Σχολική Βία = Μια μορφή εχθρικής συμπεριφοράς που στόχο έχει τη θυματοποίηση ενός αδύναμου μέλους της σχολικής κοινότητας.

Σωματική Βία= Η σωματική κακοποίηση

Λεκτική Βία= Αναφέρεται σε βρισιές, προσβολές, κοροϊδευτικά ή ρατσιστικά σχόλια, σεξουαλικά υπονοούμενα(άμεση) ή και διάδοση ψεμάτων ή φημών με στόχο τον διασυρμό και την απομόνωση, επιδεικτική αγνόηση, ηλεκτρονικό εκφοβισμό(έμμεση).

Ψυχολογική Βία= Αποτελεί την πιο δυσδιάκριτη μορφή βίας που συνήθως συνοδεύει τις άλλες μορφές και μπορεί να εκδηλωθεί με εξύβριση, χαρακτηρισμούς, κριτική, προσβολές ,απειλές, αμφισβήτηση και μηδενισμός της εμπειρίας και των συναισθημάτων του άλλου, συμπεριφορές που στοχεύουν και / ή καταλήγουν στην κοινωνική απομόνωση του θύματος, κ.ά.

Κοινωνικός αποκλεισμός=Μια κατάσταση απουσίας ή αφαίρεσης κοινωνικών (κυρίως) ή πολιτικών ή και ατομικών ακόμα δικαιωμάτων, η οποία συνοδεύεται συχνά συνοδεύεται από λεκτική και φυσική βία κατά των περιθωριοποιημένων ατόμων.

Ηλεκτρονικός Εκφοβισμός (Cyber bullying)= Αναφέρεται σε οποιαδήποτε πράξη εκφοβισμού, επιθετικότητας, παρενόχλησης, τρομοκρατικής ή αυταρχικής συμπεριφοράς που πραγματοποιείται μέσω της χρήσης των ψηφιακών συσκευών επικοινωνίας, συγκεκριμένα του διαδικτύου και των κινητών τηλεφώνων και η οποία επαναλαμβάνεται ανά τακτά ή άτακτα χρονικά διαστήματα.

Infographic: γραφική απεικόνιση δεδομένων και πληροφοριών με σκοπό την παρουσίαση σύνθετων πληροφοριών με οπτικοποιημένο τρόπο, ώστε ο χρήστης να μπορέσει να τις κατανοήσει ευκολότερα.

**Πορεία Μαθήματος**

|  |  |  |
| --- | --- | --- |
| **Διαφάνειες**  | **Οδηγίες Σχεδιασμού Μαθήματος** | **Διάρκεια** |
| **#1-#5** | Ξεκινήστε εξετάζοντας αυτά που θα καλύψει αυτό το μάθημα. Κάθε ενότητα κατανέμεται με τέτοιο τρόπο ώστε οι μαθητές να έχουν έναν νοερό χάρτη των στόχων του μαθήματος. |  |
| **#7** | ΔραστηριότηταΚΑΛΕΣΤΕ τα παιδιά να δώσουν τον δικό τους ορισμό για τη σχολική βία, δίνοντάς τους την ευκαιρία να τον εκφράσουν με όποιον τρόπο από τους παρακάτω επιθυμούν: σκίτσο, κείμενο, νοητικό χάρτη, προφορική παρουσίαση, αρκτικόλεξο, ανάγνωση του αντίστοιχου λήμματος στο λεξικό ή οποιονδήποτε άλλο προτείνουν.ΛΕΞΙΛΟΓΙΟ: ΣΧΟΛΙΚΗ ΒΙΑ  |  |
| **#8** | ΖΗΤΗΣΤΕ από τα παιδιά να μελετήσουν προσεκτικά τα 4 σενάρια και να αποφασίσουν ποια από αυτά συνιστούν σχολική βία. Είναι πολύ σημαντικό να τεκμηριώσουν την άποψή τους. Το 3ο σενάριο δεν αποτελεί περιστατικό σχολικής βίας καθώς δεν είναι επαναλαμβανόμενο και τα παιδιά διαχειρίστηκαν ορθά τη διαφωνία τους ζητώντας τη διαμεσολάβηση του εκπαιδευτικού. ΕΞΗΓΗΣΤΕ ότι δεν αποτελεί κάθε διαφωνία, ακόμα κι αν κάποτε, συνοδεύεται από ανεπιθύμητη συμπεριφορά, περιστατικό σχολικής βίας.  |  |
| **#9** | ΣΥΖΗΤΗΣΤΕ με τα παιδιά ποιο είναι το είδος της βίας που εκδηλώθηκε στα σενάρια της προηγούμενης διαφάνειας. Είναι προφανές ότι πολλές φορές οι διάφορες μορφές βίας επικαλύπτονται.ΠΡΟΣΟΧΗ: Το 3ο σενάριο έχει αντικατασταθεί με ένα περιστατικό λεκτικής βίαςΛΕΞΙΛΟΓΙΟ: ΣΩΜΑΤΙΚΗ ΒΙΑ , ΛΕΚΤΙΚΗ ΒΙΑ, ΨΥΧΟΛΟΓΙΚΗ ΒΙΑ,ΚΟΙΝΩΝΙΚΟΣ ΑΠΟΚΛΕΙΣΜΟΣ, ΗΛΕΚΤΡΟΝΙΚΟΣ ΕΚΦΟΒΙΣΜΟΣ |  |
| **#10** | ΚΑΛΕΣΤΕ τα παιδιά να σκεφτούν ποια είναι τα κοινά χαρακτηριστικά όλων των περιστατικών βίας που παρουσιάστηκαν. Καταγράψτε τις απόψεις τους στον πίνακα. Κατόπιν, προβάλλετε το σύντομο βίντεο ΗΡΩΕΣ. Μετά την προβολή συζητήστε με τα παιδιά σχετικά με τις απαντήσεις τους και τα χαρακτηριστικά της σχολικής βίας όπως αυτά παρουσιάζονται στην ταινία μικρού μήκους.  |  |
| **#11** | ΕΝΗΜΕΡΩΣΤΕ τα παιδιά για την επόμενη δραστηριότητα, στην οποία θα χρειαστεί να μελετήσουν δύο διαφορετικές πηγές δεδομένων για την σχολική βία και τον εκφοβισμό ως προς την μορφή, το περιεχόμενο, τον στόχο και την αποτελεσματικότητά τους στην αντιμετώπιση των φαινομένων βίας.ΕΣΤΙΑΣΤΕ στον τίτλο και ζητήστε από τα παιδιά να σας αναφέρουν αν γνωρίζουν τι είναι ένα infographic/ πληροφοριακά γραφήματα και ποιες είναι οι διαφορές του από μια αφίσα. Θα επιστρέψετε στην ερώτηση για την εξαγωγή συμπερασμάτων στο κλείσιμο του μαθήματος μετά από την συγκριτική εξέταση των δύο πηγών. ΛΕΞΙΛΟΓΙΟ: INFOGRAPHIC |  |
| **#12 - #13** | ΖΗΤΗΣΤΕ από τα παιδιά να μελετήσουν το infographic και την αφίσα και να συμπληρώσουν το φύλλο εργασίας ΕΚΦΟΒΙΣΜΟΣ. ΚΑΛΕΣΤΕ τα παιδιά να παρουσιάσουν τις απαντήσεις τους, τεκμηριώνοντάς τες με στοιχεία από τις δύο πηγές δεδομένων.  |  |
| **#14** | ΕΝΗΜΕΡΩΣΤΕ στα παιδιά ότι θα συγκρίνουν τις δύο πηγές δεδομένων με τη βοήθεια των διαφανειών που ακολουθούν ως προς την μορφή, το περιεχόμενο, τον σκοπό και την αποτελεσματικότητά τους. ΥΠΕΝΘΥΜΙΣΤΕ τους να κρατούν σημειώσεις για κάθε σκέψη ή ιδέα τους έτσι ώστε να μπορούν να συνεισφέρουν στη συζήτηση που θα ακολουθήσει.  |  |
| **#15** | ΖΗΤΗΣΤΕ από τα παιδιά να συγκρίνουν τις πηγές δεδομένων ως προς τη μορφή στη βάση των εξής στοιχείων τους: χρώματαγράμματα (είδος, μέγεθος, χρώμα, τύπος), αριθμοί (μόνο για το infographic), γραφικά (είδος και χώρος που καταλαμβάνουν), σχήμα αρχικά σε ζευγάρια και κατόπιν με παρουσίαση στην ολομέλεια της τάξης. ΣΥΜΒΟΥΛΗ: Η πρόσληψη (και) των οπτικοποιημένων πληροφοριών είναι εντελώς προσωπική. Ως εκ τούτου, γίνονται δεκτές απαντήσεις των παιδιών που ενδεχομένως να διαφέρουν από δικές μας ιδέες για τις προθέσεις των δημιουργών.  |  |
| **#16** | ΖΗΤΗΣΤΕ από τα παιδιά να συγκρίνουν τις πηγές δεδομένων ως προς τη μορφή στη βάση των εξής στοιχείων τους: είδος πληροφοριών, πομπός και αποδέκτες, γλωσσικά στοιχεία (χρήση εγκλίσεων) αρχικά σε ζευγάρια και κατόπιν με παρουσίαση στην ολομέλεια της τάξης. |  |
| **#17** | ΚΑΛΕΣΤΕ τα παιδιά να επιλέξουν ποιους από τους εξής στόχους εξυπηρετούν τα δύο κείμενα, τεκμηριώνοντας την άποψή τους. Ενημέρωση, Ευαισθητοποίηση, Ψυχαγωγία, Επεξήγηση, Καταγγελία , Διαμόρφωση της Κοινής Γνώμης. ΒΕΒΑΙΩΘΕΙΤΕ ότι οι μαθητές γνωρίζουν την σημασία των πιο πάνω λέξεων πριν ζητήσετε τις απαντήσεις τους.  |  |
| **#18** | ΖΗΤΗΣΤΕ από τα παιδιά να συγκρίνουν τις πηγές δεδομένων ως προς την αποτελεσματικότητά τους με αναφορά στον στόχο τους όπως καθορίστηκε στην προηγούμενη δραστηριότητα. Ενδεικτικοί άξονες για τη σύγκριση μπορεί να είναι: η αξιολόγηση εγκυρότητας πληροφοριών, της αλληλουχίας ενοτήτων(για το infographic) και της διαμόρφωσης των ιδεών και των στάσεων των αποδεκτών του κειμένου(και για τα δύο κείμενα). |  |
| **#19** | ΣΥΖΗΤΗΣΤΕ με τα παιδιά την έννοια του ηλεκτρονικού εκφοβισμού. ΕΠΑΝΑΦΕΡΕΤΕ το παράδειγμα της διαφάνειας #9 και καλέστε τα να βρουν το στοιχείο που διαφοροποιεί τη συγκεκριμένη μορφή από τις υπόλοιπες. ΣΧΟΛΙΑΣΤΕ περιστατικά από τις εμπειρίες των παιδιών και εστιάστε στην ανάγκη της άμεσης αναφοράς κάθε περιστατικού παρενόχλησης ή εκφοβισμού που πραγματοποιείται μέσω της χρήσης των ψηφιακών συσκευών επικοινωνίας. ΛΕΞΙΛΟΓΙΟ ΗΛΕΚΤΡΟΝΙΚΟΣ ΕΚΦΟΒΙΣΜΟΣ |  |
| **#20 - #21** | ΖΗΤΗΣΤΕ από τα παιδιά να αναπαραστήσεις μερικά περιστατικά εκφοβισμού, αναλαμβάνοντας εναλλάξ το ρόλο του θύτη, του θύματος και ενός θεατή που προσπαθεί να σταματήσει το περιστατικό ηλεκτρονικού εκφοβισμού σε μια εφαρμογή ανταλλαγής γραπτών μηνυμάτων. ΠΡΟΤΡΕΨΤΕ τους να είναι όσο πιο πρωτότυποι/ες, δημιουργικοί/ές και φυσικοί/ές γίνεται.ΕΠΙΛΕΞΤΕ τις πιο δημιουργικές εργασίας που μπορούν να δώσουν το έναυσμα για συζήτηση και παρουσιάστε τες στην ολομέλεια. ΖΗΤΗΣΤΕ από ομάδα παιδιών να αναλάβουν τους διάφορους ρόλους.  |  |
| **#22** | ΚΑΛΕΣΤΕ τα παιδιά να γίνουν πρεσβευτές κατά του εκφοβισμού για το σχολείο τους και να σχεδιάσουν το δικό τους infographic ή αφίσα(ατομικά ή ομαδικά) για να ευαισθητοποιήσουν τα υπόλοιπα παιδιά του σχολείου για το φαινόμενο, αφού πρώτα συλλέξουν τα κατάλληλα στοιχεία, αποφασίσουν για τη διάταξη, τα χρώματα και άλλες σημαντικές λεπτομέρειες, έχοντας υπόψη την ηλικιακή ομάδα στην οποία θέλουν να απευθυνθούν (παιδιά Α΄ κύκλου ή Β΄ κύκλου του σχολείου).ΠΡΟΤΕΙΝΕΤΕ στα παιδιά να πειραματιστούν με τον ψηφιακό σχεδιασμό αφισών και infographic, μέσω της ιστοσελίδας <https://www.canva.com/>, η οποία παρέχει αρκετές δυνατότητες και είναι δωρεάν.  |  |
| **#23** | ΠΑΙΞΤΕ με τα παιδιά το διαδικτυακό παιχνίδι ΓΙΝΕ ΠΡΕΣΒΕΥΤΗΣ ΚΑΤΑ ΤΟΥ ΕΚΦΟΒΙΣΜΟΥ με δοκιμασίες στις οποίες καλούνται να ξεπεράσουν για να συλλέξουν βαθμούς που θα τους εξασφαλίσουν το αντίστοιχο σήμα(χρυσό, αργυρό, χάλκινο)που θα πιστοποιεί το επίπεδο πρεσβευτή antibullying που κατέκτησαν. |  |

**Πρόσθετες Πηγές**

Πλατφόρμα παροχής δωρεάν online συμβουλευτικής υποστήριξης σε μαθητές, γονείς και καθηγητές. <https://livewithoutbullying.com/>

Ελληνικό Κέντρο Ασφαλούς Διαδικτύου. <https://saferinternet4kids.gr/poioieimaste/>

Ασφάλεια στο διαδίκτυο(ΥΠΠΑΝ). <https://internetsafety.pi.ac.cy/kids/>

 

Lessons are shareable with attribution for non-commercial use only, and if remixed, must distributed under the same license

<https://dim-voroklini-lar.schools.ac.cy/>